# 210818 To lokale lesarinnlegg hovudbodskap- rettferdig fordeling og rettferdig grønt skifte

**SV vil ha eit rettferdig Norge**

**For kvar dag som går med Høgreregjeringa aukar forskjellane i landet vårt. No er det tid for rettferd i Norge.**

***Av lokal representant for SV***

Vi lever i eit samfunn der ressursane er ujamt fordelt, og der nokon har mykje større makt enn andre. Samtidig som store deler av verda ikkje får dekt sine grunnleggande behov, er det nokon få som har enorme formuar. Også i Noreg er det store forskjellar. Regjeringa gir skattekutt til dei aller rikaste, samtidig som talet born som veks opp i familiar med lav inntekt aukar. Alt for mange har ikkje råd til å skaffe seg ein stad å bu

Dette er eit resultat av åtte år med høgresida sine usosiale politikk. Erna Solberg si regjering har gitt svære skattekutt til milliardærane. Rekninga er sendt til dei som har aller minst i det norske samfunnet. Barn har mista brillestøtte, kronikarar har fått auka satsar på eigenbetaling, uføre har mista forsørgjartillegg og det er kutta i arbeidsavklaringspengane. Høgre-politikken har ført til meir ulikskap i samfunnet vårt. Dei rikaste dreg ifrå økonomisk, vanlege folk har ikkje fått noko utvikling, medan det har blitt stadig fleire fattige. [Tal frå SSB](https://www.nrk.no/spesial/nar-hver-krone-teller-1.15551896) viser at barnefamiliar med dårleg råd har fått svekka kjøpekraft dei siste åra. I 2019 var 115.000 born del av ein familie med låg inntekt.

SV ønskjer å snu denne negative samfunnsutviklinga. Dette har vi ein plan for. Ein plan for at folk skal ha ein jobb å gå til, for ny velferd og for at dei som har best råd også skal bidra mest. Vi skal rydde opp etter regjeringa sine smålege kutt. Då må vi ha ein offensiv fordelingspolitikk som er til fordel for vanlege folk og for folk som har minst. Borna skal få brillestøtta tilbake, kutta mot uføre og folk på arbeidsavklaringspengar skal gjerast om, og barnetrygd og minstepensjon skal opp. Barnehageprisane må ned, og vi skal bygge ny velferd for framtida. Noreg treng store velferdsreformer som gratis SFO og ei skikkeleg tannhelse for alle.

Folk skal ha eit trygt og skikkeleg arbeid å gå til, og vi må fordele godane rettferdig. Dei som har mykje skal skatte meir, og dei som har lite skal skatte mindre. Det er både enkelt og rettferdig og gjer at vi har råd til felles velferd og viktige klimatiltak. Forskjellane i makt og rikdom skal ned, for no er det tid for rettferd i Norge. Det er tid for ei ny regjering.

**SV krev at det grøne skiftet blir rettferdig!**

**No har alarmen gått. Det er opplagt at vi må stoppe å leite etter meir olje, men det er ikkje nok. Vi må kutte massivt i utslepp, og det må skje raskt.**

***Av lokal representant for SV***

FN sitt klimapanel har gitt verda klar melding: Vi må kutte utsleppa våre for å kjempe mot farlege klimaendringar. Då heldt det ikkje med tiltak som fører til kutt i utsleppa først ti-femten år fram i tid, som er tilfellet om vi stoppar oljeleitinga.

Klimakrisa er urettferdig. Temperaturen aukar, vêret endrar seg, og verda bruker stadig meir av dei knappe naturressursane vi har på jorda. Dette medfører allereie at millionar av menneske blir tvungne på flukt. Samtidig som menneske flyktar er det nokon som tener seg søkkrik på å forureine og øydelegge miljøet. Klimaendringane er menneskeskapte, og menneske kan også løyse dei.

Det er dei rikaste, både i Noreg og i verda, som forureinar mest, medan de fattige landa blir hardast ramma av klimaendringane, sjølv om dei har forureina minst. Når temperaturen aukar får vi endå meir ekstremvêr, styrtregn og flom. Noreg har nesten dobbelt så høge klimagassutslepp per person som Sverige har. Sjølv om norske utslepp er på veg ned, er ikkje nedgangen stor nok til at Noreg klarte å nå Stortinget sine klimamål for 2020. Denne utviklinga må vi snu!

SV har lagt fram ein plan for å kutte klimautslepp, bygge opp nye næringar, sikre arbeidsplassar og dele godane for å få ned dei økonomiske skilnadane. SV meiner at Noreg skal kutte utsleppa fram mot 2030 med 70 %, og innan 2040 skal Noreg ha null eller negative utslepp. Vi må redusere energiforbruket og erstatte fossil med fornybar energi i alle delar av samfunnet, og samtidig ta vare på naturen.

Det er berre ved å ta klimautfordringane på alvor, gjennom å innføre nye, grøne oppgåver til industrien, arbeidslivet og næringslivet vårt at vi kan ruste Noreg for framtida. Om vi ventar og ventar og ventar, tillet vi oss å vere alt for oljeavhengig, og legg i staden grunnlaget for arbeidsløyse og industridød.

Både utsleppa og forskjellane skal ned. Derfor skal vi innføre ein grøn folkebonus slik at folk med lav inntekt får tilbake dei pengane dei må betale i auka klimaavgifter. Vi skal stille miljøkrav som både kuttar utslepp og skaper og tek vare på arbeidsplassar. Vi må realisere det fantastiske potensialet vi har i Noreg innanfor batteri-industri, havvind, grøn skipsfart, bio, hydrogen, karbonfangst og -lagring.

Heile landet skal bli involvert, og omstillinga av samfunnet må medverke til å redusere forskjellane i samfunnet og styrke velferda. Landet vårt er bygd på rikdom frå hav og jord, fjell og fjord. Dersom vi sikrar ei bærekraftig forvaltning og felles eigarskap, kan naturen fortsette å gje oss mat, arbeidsplassar og gode opplevingar i uoverskodeleg framtid.